LIETUVOS RESPUBLIKOS VYRIAUSYBĖ

N U T A R I M A S

DĖL LIETUVOS RESPUBLIKOS NEKILNOJAMOJO TURTO KADASTRO NUOSTATŲ PATVIRTINIMO

2002 m. balandžio 15 d. Nr. 534

Vilnius

Lietuvos Respublikos Vyriausybė nutaria:

1. Nustatyti, kad:

1.1. Žemės ūkio ministerija tvirtina:

1.1.1. nekilnojamojo turto objektų kadastrinių matavimų taisykles ir kadastro duomenų surinkimo ir tikslinimo tvarką;

1.1.2. žemės apskaitos tvarką ir žemės valstybinės apskaitos duomenis;

1.1.3. žemės sklypų formavimo tvarką, rengiant žemėtvarkos projektus;

1.1.4. nekilnojamojo turto objektų ribų pažymėjimo kadastro žemėlapyje tvarką;

1.2. Nekilnojamojo turto kadastro tvarkytojas yra Žemės ir kito nekilnojamojo turto kadastro ir registro valstybės įmonė (toliau vadinama – kadastro tvarkytojas);

1.3. Nekilnojamojo turto kadastrui reikalingi žemės kadastro duomenys apie formuojamus naujus, sugrąžinamus, suteikiamus arba perduodamus nuosavybėn neatlygintinai, perkamus ir nuomojamus iš valstybės, suteikiamus naudotis valstybinės žemės sklypus parengiami vykdant žemės reformos darbus Lietuvos Respublikos Vyriausybės 1998 m. balandžio 1 d. nutarimo Nr. 385 „Dėl žemės reformos vykdymo kaimo vietovėje“ (Žin., 1998, Nr. 33-882), 1999 m. kovo 9 d. nutarimo Nr. 260 „Dėl naudojamų valstybinės žemės sklypų pardavimo ir nuomos ne žemės ūkio paskirčiai (veiklai)“ (Žin., 1999, Nr. 25-706) ir 1999 m. birželio 2 d. nutarimo Nr. 692 „Dėl naujų valstybinės žemės sklypų pardavimo ir nuomos ne žemės ūkio paskirčiai (veiklai)“ (Žin., 1999, Nr. 50-1608) nustatyta tvarka;

1.4. nekilnojamojo turto objektų kadastrinius matavimus atlieka juridiniai asmenys, turintys licencijas, nustatytas Lietuvos Respublikos geodezijos ir kartografijos įstatymo (Žin., 2001, Nr. 62-2226), vykdyti nekilnojamojo turto objektų kadastrinius matavimus, išskyrus tuos atvejus, kai formuojami žemės sklypai žemės reformos metu Lietuvos Respublikos žemės reformos įstatymo (Žin., 1991, Nr. 24-635; 1997, Nr. 69-1735) nustatyta tvarka. Nacionalinė žemės tarnyba prie Žemės ūkio ministerijos išduoda licencijas vykdyti nekilnojamojo turto objektų kadastrinius matavimus;

1.5. žemės reformos metu žemėtvarkos projektus, kuriuose formuojami žemės sklypai, rengia juridiniai asmenys, kurių specialistai turi kvalifikacinius leidimus, išduotus Lietuvos Respublikos Vyriausybės 1997 m. spalio 7 d. nutarimo Nr. 1093 „Dėl Kvalifikacinių leidimų dirbti žemės reformos žemėtvarkos darbus išdavimo tvarkos patvirtinimo“ (Žin., 1997, Nr. 92-2311) nustatyta tvarka;

1.6. kadastro tvarkytojas kartą per metus patikslina statistikos duomenis apie visos šalies žemės fondo bendrą plotą valstybės sienos ribose ir jo pasiskirstymą pagal administracinius vienetus, pagrindinę tikslinę žemės naudojimo paskirtį ir žemės naudotojų grupes, žemės naudmenų rūšis, nusausintą ir drėkinamą žemę. Duomenis, kurių reikia šiems statistikos duomenims parengti, apie Nekilnojamojo turto kadastre neįrašytus žemės sklypus iki sausio 10 d. kadastro tvarkytojui pateikia apskričių viršininkai ir savivaldybių vykdomosios institucijos Žemės ūkio ministerijos nustatyta tvarka.

2. Patvirtinti Lietuvos Respublikos nekilnojamojo turto kadastro nuostatus (pridedama).

3. Pavesti Žemės ūkio ministerijai parengti ir patvirtinti:

3.1. iki 2002 m. liepos 1 d. – žemės sklypų formavimo tvarką, rengiant žemėtvarkos projektus;

3.2. iki 2002 m. liepos 1 d. – žemės valstybinės apskaitos tvarką;

3.3. iki 2002 m. rugsėjo 1 d. – nekilnojamojo turto objektų kadastrinių matavimų taisykles ir kadastro duomenų surinkimo ir tikslinimo tvarką;

3.4. iki 2002 m. spalio 1 d. – nekilnojamojo turto objektų ribų pažymėjimo kadastro žemėlapyje tvarką.

4. Aplinkos ministerija turi iki 2002 m. liepos 1 d. patikslinti Statinių kadastro matavimų ir apskaitos metodiką, patvirtintą aplinkos ministro 1999 m. rugpjūčio 25 d. įsakymu Nr. 264 „Dėl Statinių kadastro matavimų ir apskaitos metodikos patvirtinimo“ (Žin., 1999, Nr. 74-2265).

5. Įpareigoti Žemės ūkio ministeriją ir Aplinkos ministeriją kartu su Finansų ministerija iki 2002 m. liepos 1 d. parengti projektą Lietuvos Respublikos Vyriausybės nutarimo dėl kadastro duomenų, kurių reikia nekilnojamojo turto mokesčiams apskaičiuoti ir kitiems tikslams, rengimo, teikimo ir atsiskaitymo už juos tvarkos patvirtinimo.

6. Pripažinti netekusiais galios:

6.1. Lietuvos Respublikos Vyriausybės 1992 m. balandžio 30 d. nutarimą Nr. 316 „Dėl Lietuvos Respublikos valstybinio žemės (su nekilnojamojo turto elementais) kadastro nuostatų tvirtinimo“ (Žin., 1992, Nr. 18-539);

6.2. Lietuvos Respublikos Vyriausybės 1994 m. balandžio 27 d. nutarimą Nr. 323 „Dėl Lietuvos Respublikos Vyriausybės 1992 m. balandžio 30 d. nutarimo Nr. 316 dalinio pakeitimo“ (Žin., 1994, Nr. 33-602);

6.3. Lietuvos Respublikos Vyriausybės 1994 m. liepos 19 d. nutarimą Nr. 629 „Dėl Lietuvos Respublikos Vyriausybės 1992 m. balandžio 30 d. nutarimo Nr. 316 dalinio pakeitimo“ (Žin., 1994, Nr. 56-1101);

6.4. Lietuvos Respublikos Vyriausybės 1995 m. gegužės 10 d. nutarimo Nr. 655 „Dėl kai kurių Lietuvos Respublikos Vyriausybės nutarimų žemės reformos, žemėtvarkos ir žemės kadastro klausimais dalinio pakeitimo“ (Žin., 1995, Nr. 41-1003) 5 punktą;

6.5. Lietuvos Respublikos Vyriausybės 1995 m. liepos 27 d. nutarimą Nr. 1057 „Dėl Lietuvos Respublikos Vyriausybės 1992 m. balandžio 30 d. nutarimo Nr. 316 „Dėl Lietuvos Respublikos valstybinio žemės (su nekilnojamojo turto elementais) kadastro nuostatų tvirtinimo“ dalinio pakeitimo“ (Žin., 1995, Nr. 63-1596);

6.6. Lietuvos Respublikos Vyriausybės 1995 m. rugpjūčio 7 d. nutarimo Nr. 1097 „Dėl Lietuvos Respublikos Vyriausybės 1991 m. liepos 25 d. nutarimo Nr. 297, 1992 m. balandžio 30 d. nutarimo Nr. 316 ir 1994 m. balandžio 25 d. nutarimo Nr. 312 dalinio pakeitimo“ (Žin., 1995, Nr. 66-1636) 2 punktą;

6.7. Lietuvos Respublikos Vyriausybės 1998 m. vasario 24 d. nutarimą Nr. 231 „Dėl Lietuvos Respublikos Vyriausybės 1992 m. balandžio 30 d. nutarimo Nr. 316 „Dėl Lietuvos Respublikos valstybinio žemės (su nekilnojamojo turto elementais) kadastro nuostatų patvirtinimo“ dalinio pakeitimo“ (Žin., 1998, Nr. 20-525);

6.8. Lietuvos Respublikos Vyriausybės 1998 m. rugsėjo 22 d. nutarimą Nr. 1145 „Dėl Lietuvos Respublikos Vyriausybės 1992 m. balandžio 30 d. nutarimo Nr. 316 „Dėl Lietuvos Respublikos valstybinio žemės (su nekilnojamojo turto elementais) kadastro nuostatų patvirtinimo“ dalinio pakeitimo“ (Žin., 1998, Nr. 84-2359).

Ministras Pirmininkas	Algirdas Brazauskas

Žemės ūkio ministras	Jeronimas Kraujelis

PATVIRTINTA

Lietuvos Respublikos Vyriausybės 2002 m.

balandžio 15 d. nutarimu Nr. 534

LIETUVOS RESPUBLIKOS NEKILNOJAMOJO TURTO KADASTRO NUOSTATAI

I. BENDROSIOS NUOSTATOS

1. Nekilnojamojo turto kadastro (toliau vadinama – kadastras) paskirtis – sukaupti duomenis, apibūdinančius nekilnojamojo turto objektą, suformuotą vadovaujantis Lietuvos Respublikos nekilnojamojo turto kadastro įstatymo (Žin., 2000, Nr. 58-1704), Lietuvos Respublikos žemės įstatymo (Žin., 1994, Nr. 34-620), Lietuvos Respublikos žemės reformos įstatymo (Žin., 1991, Nr. 24-635; 1997, Nr. 69-1735), Lietuvos Respublikos miškų įstatymo (Žin., 1994, Nr. 96-1872; 2001, Nr. 35-1161), Lietuvos Respublikos vandens įstatymo (Žin., 1997, Nr. 104-2615), Lietuvos Respublikos nekilnojamųjų kultūros vertybių apsaugos įstatymo (Žin., 1995, Nr. 3-37), Lietuvos Respublikos statybos įstatymo (Žin., 1996, Nr. 32-788; 2001, Nr. 101-3597), Lietuvos Respublikos teritorijų planavimo įstatymo (Žin., 1995, Nr. 107-2391), Lietuvos Respublikos saugomų teritorijų įstatymo (Žin., 1993, Nr. 63-1188; 2001, 108-3902), Lietuvos Respublikos valstybės sienos ir jos apsaugos įstatymo (Žin., 2000, Nr. 42-1192) ir kitų teisės aktų nuostatomis ir reikalavimais juos įrašyti į kadastro duomenų bazę, tvarkyti ir teikti vartotojams.

2. Šie nuostatai reglamentuoja nekilnojamojo turto objektų kadastro duomenų surinkimą, parengimą, duomenų apie nekilnojamojo turto objektus įrašymą į Nekilnojamojo turto kadastro duomenų bazę (toliau vadinama – kadastro duomenų bazė), nustato Lietuvos Respublikos nekilnojamojo turto kadastro duomenų teisinį statusą, šiuos duomenis teikiančių ir tvarkančių asmenų teises, pareigas ir atsakomybę.

3. Kadastras steigiamas vadovaujantis Lietuvos Respublikos nekilnojamojo turto kadastro įstatymu.

4. Kadastro duomenų bazė tvarkoma vadovaujantis Lietuvos Respublikos nekilnojamojo turto kadastro įstatymu, Lietuvos Respublikos nekilnojamojo turto registro įstatymu (Žin., 2001, Nr. 55-1948), Lietuvos Respublikos valstybės registrų įstatymu (Žin., 1996, Nr. 86-2043), kitais įstatymais ir teisės aktais, reglamentuojančiais valstybės registrų ir kadastrų veiklą, šiais nuostatais. Pagrindinės šiuose nuostatuose vartojamos sąvokos atitinka Lietuvos Respublikos nekilnojamojo turto kadastro įstatyme, Lietuvos Respublikos nekilnojamojo turto registro įstatyme, kituose įstatymuose ir teisės aktuose vartojamas sąvokas.

5. Nekilnojamojo turto objekto duomenys į kadastro duomenų bazę įrašomi pagal nekilnojamojo turto objekto buvimo vietą Nekilnojamojo turto kadastro tvarkytojo struktūriniuose padaliniuose (toliau vadinama – kadastro tvarkytojo padaliniai). Kadastro duomenys saugomi Nekilnojamojo turto registro centriniame duomenų banke (toliau vadinama – Centrinis duomenų bankas).

6. Kadastro objektai yra Lietuvos Respublikos nekilnojamojo turto kadastro įstatymo 9 straipsnyje nurodyti nekilnojamojo turto objektai.

7. Kadastro duomenys yra vieši, išskyrus duomenis, sudarančius valstybės paslaptį. Kiekvienas asmuo gali susipažinti su kadastro duomenimis įstatymų ir šių nuostatų nustatyta tvarka.

II. KADASTRO TVARKYTOJAS

8. Kadastro tvarkytojas yra Žemės ir kito nekilnojamojo turto kadastro ir registro valstybės įmonė (toliau vadinama – kadastro tvarkytojas).

9. Kadastro duomenis į kadastro duomenų bazę įrašo ir tvarko kadastro tvarkytojo padaliniai apskričių centruose ir savivaldybėse, kurių skaičių, funkcijas ir struktūrą nustato kadastro tvarkytojas.

10. Kadastro tvarkytojas:

10.1. rengia darbų instrukcijas, reglamentuojančias nekilnojamojo turto objektų duomenų įrašymą į kadastro duomenų bazę ir duomenų suderinimą su Nekilnojamojo turto registro įrašais;

10.2. aprobuoja ir nustato nekilnojamojo turto objektų duomenų įrašymo į kadastrą programinės įrangos standartus;

10.3. organizuoja įmonės darbuotojų – kadastro duomenis įrašančių specialistų mokymą, kvalifikacijos kėlimą ir atestavimą;

10.4. kaupia, apdoroja, atnaujina ir saugo nekilnojamojo turto objektų duomenis, gaunamus iš kadastro tvarkytojo padalinių;

10.5. prižiūri kadastro duomenų bazių kompiuterinę įrangą, rengia programinę ir sisteminę aplinką;

10.6. užtikrina kadastro duomenų apsaugą Centriniame duomenų banke ir saugų duomenų perdavimą kompiuterių tinklais;

10.7. perduoda kadastro duomenis kitiems valstybės kadastrams ir registrams, gauna kitų valstybės kadastrų ir registrų duomenis, kurių reikia šiam kadastrui funkcionuoti;

10.8. teikia kadastro duomenis vartotojams, registruoja vartotojus, palaiko kadastro duomenų teikimo vartotojams sistemą;

10.9. apdoroja ir analizuoja nekilnojamojo turto objektų kadastro ir rinkos duomenis, rengia suvestinius ir kitus statistikos duomenis, teikia duomenis apie nekilnojamojo turto apmokestinimą;

10.10. tvarko Centrinio duomenų banko kadastro duomenų archyvą.

11. Kadastro tvarkytojo padaliniai:

11.1. priima ir registruoja prašymus įrašyti, pakeisti ar išbraukti nekilnojamojo turto objekto duomenis kadastre, atlikti kitus duomenų tvarkymo darbus;

11.2. šių nuostatų nustatyta tvarka įrašo nekilnojamojo turto objekto duomenis į kadastro duomenų bazę. Pasikeitus vietovės pataisos koeficientams ar kitiems nekilnojamojo turto objekto vidutinę rinkos vertę veikiantiems veiksniams, išskyrus tuos, kurie įeina į nekilnojamojo turto objekto formavimo procedūrą, perskaičiuoja nekilnojamojo turto objekto vidutinę rinkos vertę;

11.3. šių nuostatų nustatyta tvarka patikrina nekilnojamojo turto objektams įrašyti į kadastrą pateiktus dokumentus, spausdina išrašus apie kadastre įrašytus nekilnojamojo turto objektus ir teikia juos fiziniams ir juridiniams asmenims;

11.4. šių nuostatų nustatytais atvejais taiso duomenų įrašymo klaidas ir praneša apie tai raštu suinteresuotiems asmenims;

11.5. užtikrina, kad kadastro duomenų bazėje nebūtų klaidingų arba neišsamių duomenų;

11.6. užtikrina kadastro duomenų bazės apsaugą;

11.7. fizinių ir juridinių asmenų pageidavimu šių nuostatų nustatyta tvarka supažindina juos su kadastro duomenimis;

11.8. tvarko nekilnojamojo turto objektų duomenų archyvą, užtikrina jo apsaugą.

12. Nekilnojamojo turto objektų duomenis į kadastro duomenų bazę įrašo kadastro tvarkytojo darbuotojai, turintys aukštąjį techninį išsilavinimą (arba žemėtvarkos, geodezijos, statybos, nekilnojamojo turto vertinimo, ekonomikos arba nekilnojamojo turto kadastro aukštesnįjį išsilavinimą) ir pagal kadastro tvarkytojo parengtą ir patvirtintą mokymo programą išėję specialų mokymą ir gavę darbo pobūdį atitinkančią kvalifikacinę kategoriją.

13. Kadastro tvarkytojo darbuotojų, įrašančių nekilnojamojo turto duomenis į kadastro duomenų bazę, teises ir pareigas nustato kadastro tvarkytojas.

14. Įrašyti duomenis į kadastro duomenų bazę, juos taisyti ar išbraukti turi teisę kadastro tvarkytojo įgalioti darbuotojai, turintys atitinkamą kvalifikacinę kategoriją, vadovaudamiesi įstatymais, šiais nuostatais ir pareiginiais nuostatais.

III. KADASTRO DUOMENYS

15. Į kadastro duomenų bazę įrašomi šie nekilnojamojo turto objektų duomenys:

15.1. identifikuojantys nekilnojamojo turto objektų adresą ir buvimo vietą (geografinę padėtį):

15.1.1. kadastro vietovės pavadinimas ir kodas, kadastro bloko kodas, žemės sklypo numeris bloke (žemės sklypo kadastro numeris), kurį suteikia, vadovaudamasis šiais nuostatais, kadastro tvarkytojo padalinys;

15.1.2. unikalus žemės sklypo numeris, kurį, vadovaudamasis šiais nuostatais, suteikia kadastro tvarkytojo padalinys ir kuris nekinta visą žemės sklypo egzistavimo laiką;

15.1.3. unikalus statinio (taip pat nebaigto statyti), inžinerinio statinio numeris, kurį, vadovaudamasis šiais nuostatais, suteikia kadastro tvarkytojo padalinys ir kuris nekinta visą statinio egzistavimo laiką;

15.1.4. patalpų, suformuotų kaip atskiras nekilnojamojo turto objektas, unikalus numeris, kurį, vadovaudamasis šiais nuostatais, suteikia kadastro tvarkytojo padalinys ir kuris nekinta visą šio objekto egzistavimo laiką;

15.1.5. duomenys apie nekilnojamojo turto objektams suteiktą adresą, kai šie objektai yra žemės sklypai su juose esančiais pastatais arba žemės sklypai, kuriuose pagal detaliojo plano sprendinius numatoma statyti pastatus, taip pat patalpos, suformuotos kaip atskiri nekilnojamojo turto objektai.

Neužstatytų ir pagal detalųjį planą nesuplanuotų užstatyti žemės sklypų adresui nustatyti naudojami Lietuvos Respublikos teritorijos administracinių vienetų, gyvenamųjų vietovių ir gatvių valstybės registro ir žemėtvarkos projektų duomenys;

15.1.6. duomenys apie nekilnojamojo turto objekto įrašymą į Lietuvos Respublikos nekilnojamųjų kultūros vertybių registrą ar savivaldybių vietinius nekilnojamųjų kultūros vertybių registrus arba apie nekilnojamojo turto objekto buvimą šių vertybių teritorijose ar apsaugos zonose;

15.1.7. žemės sklypo centro koordinatės valstybinėje koordinačių sistemoje;

15.1.8. statinio, suformuoto kaip atskiras nekilnojamojo turto objektas, perimetro viduje esančio taško (toliau vadinama – centro taškas) koordinatės valstybinėje koordinačių sistemoje, nustatytos atliekant kadastrinius matavimus arba analitiškai;

15.2. žemės sklypo kadastro duomenys:

15.2.1. žemės sklypo pagrindinė tikslinė naudojimo paskirtis, nustatyta valdymo institucijų sprendimais;

15.2.2. žemės sklypo naudojimo būdas ir pobūdis, nustatytas pagal teritorijų planavimo dokumentus;

15.2.3. žemės sklypo plotas, atliekant kadastrinius matavimus apskaičiuojamas kvadratiniais metrais (apvalinama iki sveikųjų skaičių); formuojamų žemės reformos metu Lietuvos Respublikos žemės reformos įstatymo ir įstatymo lydimųjų teisės aktų nustatyta tvarka žemės sklypų – hektarais (apvalinama iki dviejų skaičių po kablelio);

15.2.4. žemės sklypo ploto sudėtis pagal žemės naudmenų rūšis:

15.2.4.1. žemės ūkio naudmenos, kurias sudaro ariamoji žemė, sodai, pievos ir natūralios ganyklos;

15.2.4.2. miško žemė;

15.2.4.3. keliai;

15.2.4.4. užstatyta teritorija;

15.2.4.5. žemė, užimta vandens telkinių;

15.2.4.6. kita žemė, kurią sudaro medžių ir krūmų želdiniai, pelkės, pažeista žemė, kita nenaudojama žemė;

15.2.5. žemės plotas su melioracijos įrenginiais:

15.2.5.1. nusausinta žemė;

15.2.5.2. drėkinama žemė;

15.2.6. žemės ūkio naudmenų kokybės įvertinimas, išreikštas našumo balu;

15.2.7. žemės servitutai (jie trumpai apibūdinami, nurodomas jų nustatymo pagrindas);

15.2.8. specialios žemės, miško ir vandens telkinių naudojimo sąlygos (jie trumpai apibūdinami, nurodomas jų plotas, kuriam šios sąlygos nustatytos);

15.2.9. kiti žemės naudojimo apribojimai, nustatyti pagal patvirtintus teritorijų planavimo dokumentus arba nekilnojamųjų kultūros vertybių ir saugomų teritorijų apsaugą reglamentuojančius dokumentus;

15.2.10. žemės sklypo vertės:

15.2.10.1. žemės sklypo vertė, apskaičiuota pagal Lietuvos Respublikos Vyriausybės 1999 m. vasario 24 d. nutarimu Nr. 205 „Dėl žemės įvertinimo tvarkos“ (Žin., 1999, Nr. 21-597) patvirtintą Žemės įvertinimo metodiką, ir jos nustatymo data. Jeigu žemės sklype yra miško, atskirai nurodoma miško žemės vertė ir joje esančių medynų tūrio kaina;

15.2.10.2. žemės sklypo vidutinė rinkos vertė ir jos nustatymo data, vertės zonos kodas ir vidutinės rinkos vertės tikslinimo koeficientas;

15.2.10.3. žemės sklypo įsigijimo (rinkos) kaina, nustatyta pagal pirkimo-pardavimo ar mainų sutartis, ir sandorio sudarymo data;

15.2.10.4. žemės sklypo nuomos mokestis litais už hektarą per metus ir nuomos pradžios data;

15.2.11. žemės sklypo ribos – žemės sklypo ribų posūkio taškų koordinatės, nustatytos kadastrinių matavimų metu valstybinėje koordinačių sistemoje, išskyrus žemės reformos metu Lietuvos Respublikos žemės reformos įstatymo nustatyta tvarka suformuotus žemės sklypus, kurių posūkio taškų koordinatės nustatomos analitiškai (digitalizuojant analoginius planus);

15.2.12. nekilnojamojo turto objekto kadastrinių matavimų bylos numeris (žemės reformos metu – žemės tvarkymo bylos numeris);

15.2.13. žemės sklypo kadastro duomenų fiksavimo data;

15.3. statinių kadastro duomenys:

15.3.1. statinių tipai:

15.3.1.1. pagrindinis pastatas – statinys su stogu ir atitvaromis, kuriame yra patalpų žmonių poreikiams tenkinti (gyventi, ilsėtis, dirbti, gydyti, užsiimti kultūrine arba kitokia veikla) ar turtui laikyti;

15.3.1.2. pagalbinis pastatas – sodybų ūkio pastatai (tvartas, daržinė, pastogė, garažas, vasaros virtuvė ir panašūs);

15.3.1.3. patalpa – pagrindinio pastato dalis, suformuota kaip atskiras nekilnojamojo turto objektas, turinti aiškią funkcinę paskirtį (butai, kontoros, garažai ir panašiai) ir atskirą išėjimą į lauką arba bendro naudojimo patalpas;

15.3.1.4. inžineriniai statiniai – visi kiti statiniai ir tiesiniai (inžineriniai tinklai, keliai, tiltai, užtvankos, naftos, dujų terminalai, saugyklos-rezervuarai, pramonės įmonių inžineriniai statiniai ir panašiai), išskyrus pastatus;

15.3.2. statinio pagrindinė tikslinė naudojimo paskirtis, nustatyta pagal šių nuostatų 1-3 priedus, iš statinio pripažinimo tinkamu naudoti akto ar pažymos apie statinio pripažinimą tinkamu naudoti, o tais atvejais, kai statinys nebaigtas statyti, – iš statybos valstybinę priežiūrą atliekančios institucijos pažymos, kad statinys statomas iš esmės nenukrypstant nuo projekto;

15.3.3. statinio pavadinimas, nustatytas iš statinio pripažinimo tinkamu naudoti akto ar pažymos apie statinio pripažinimą tinkamu, o tais atvejais, kai statinys nebaigtas statyti, – iš statybos valstybinę priežiūrą atliekančios institucijos pažymos, kad statinys statomas iš esmės nenukrypstant nuo projekto;

15.3.4. statinio parametrai:

15.3.4.1. pagrindinio pastato – plotas (bendras, naudingas, gyvenamasis, verslo, pagalbinis (pagalbinis naudingas ir pagalbinis nenaudingas), rūsių (pusrūsių), garažų, pagrindinis, pagalbinis, užstatytas), tūris, plotas bruto;

15.3.4.2. pagalbinio pastato – užstatytas plotas ir tūris;

15.3.4.3. patalpos, suformuotos kaip atskiras nekilnojamojo turto objektas, – plotas (bendras, naudingas, gyvenamasis, verslo, pagalbinis (pagalbinis naudingas ir pagalbinis nenaudingas), rūsių (pusrūsių), garažų, pagrindinis, pagalbinis);

15.3.4.4. inžinerinių statinių – ilgis, plotis, skersmuo, skerspjūvis, aukštis (gylis), perimetras, plotas arba kiti šiems statiniams būdingi geometriniai parametrai;

15.3.5. statinio statybinė medžiaga:

15.3.5.1. pagrindinio, pagalbinio pastato pagrindinių konstrukcinių elementų (pamatų, sienų, perdangos ir stogo konstrukcijos) statybinė medžiaga;

15.3.5.2. inžinerinių statinių statybinė medžiaga, markė, tipas, grunto charakteristika, įtampa ir panašiai;

15.3.6. statinio vidaus įrangos charakteristikos:

15.3.6.1. pagrindinio pastato – šildymas, vandentiekis, kanalizacija, dujos, elektra, karštas vanduo, vėdinimas ir kondicionavimas;

15.3.6.2. pagalbinio pastato – šildymas, vandentiekis, kanalizacija, dujos, elektra;

15.3.6.3. patalpos, suformuotos kaip atskiras nekilnojamojo turto objektas, – šildymas, vandentiekis, kanalizacija, dujos, karštas vanduo;

15.3.7. statinio vertės:

15.3.7.1. atkūrimo sąnaudos (statybinė vertė) ir jų nustatymo data;

15.3.7.2. atkuriamoji vertė ir jos nustatymo data;

15.3.7.3. rekonstravimo vertė ir jos nustatymo data;

15.3.7.4. remonto vertė ir jos nustatymo data;

15.3.7.5. vidutinė rinkos vertė ir jos nustatymo data, vertės zonos kodas ir vidutinės rinkos vertės tikslinimo koeficientas;

15.3.7.6. įsigijimo (rinkos) kaina, nustatyta pagal pirkimo- pardavimo ar mainų sutartis, ir sandorio sudarymo data;

15.3.7.7. nuomos mokestis (litais už kvadratinį metrą per metus) ir nuomos pradžios data;

15.3.8. statinio statybos (rekonstravimo) pradžios metai, nustatyti iš leidimo statinį statyti (rekonstruoti), ir statinio statybos (rekonstravimo) pabaigos metai, nustatyti iš statinio pripažinimo tinkamu naudoti akto ar pažymos apie statinio pripažinimą tinkamu naudoti;

15.3.9. statinio fizinio, funkcinio ir ekonominio nusidėvėjimo procentas ir baigtumas;

15.3.10. statinio naudojimo apribojimai (ūkinės veiklos ir nekilnojamųjų kultūros vertybių apribojimai);

15.3.11. duomenys apie statinio statybos būklę:

15.3.11.1. leidimo statinį statyti, rekonstruoti, remontuoti ar kitaip pertvarkyti data ir numeris;

15.3.11.2. savavališkos statybos akto data ir numeris;

15.3.11.3. savivaldybės valdybos sprendimo dėl gyvenamųjų patalpų pripažinimo netinkamomis gyventi data ir numeris;

15.3.12. pagrindinio, pagalbinio pastato buvimo vieta žemės sklype – žemės sklypo, kuriame yra pastatai, unikalus numeris;

15.3.13. patalpos, suformuotos kaip atskiras nekilnojamojo turto objektas, buvimo vieta pastate – pagrindinio pastato, kuriame yra patalpa, unikalus numeris ir šio pastato pažymėjimas plane;

15.3.14. statinio kontūrų skaitmeninė informacija skaitmenimis ir grafiniais elementais:

15.3.14.1. pagrindinio pastato kontūrų ir juose esančių patalpų vidaus suplanavimas;

15.3.14.2. pagalbinio pastato kontūrai;

15.3.14.3. inžinerinių statinių kontūrų ar ašinių linijų, jų pradžios, pabaigos ir posūkio taškų koordinatės valstybinėje koordinačių sistemoje, nustatytos analitiškai ar atliekant kadastrinius matavimus;

15.3.15. pagrindinio, pagalbinio pastato atributas (pažymėjimas plane);

15.3.16. pagrindinio, pagalbinio pastato aukštų skaičius;

15.3.17. patalpų, suformuotų kaip atskiri nekilnojamojo turto objektai, skaičius;

15.3.18. gyvenamosios paskirties patalpų, suformuotų kaip atskiri nekilnojamojo turto objektai, skaičius;

15.3.19. gyvenamosios paskirties patalpų, suformuotų kaip atskiri nekilnojamojo turto objektai, kambarių skaičius;

15.3.20. aukštas, kuriame yra patalpa, suformuota kaip atskiras nekilnojamojo turto objektas;

15.3.21. nekilnojamojo turto objekto kadastrinių matavimų bylos numeris;

15.3.22. statinių kadastro duomenų fiksavimo data.

16. Sudaromi ir pildomi šie klasifikatoriai:

16.1. nekilnojamojo turto objektų suformavimo juridinių dokumentų;

16.2. nekilnojamojo turto objektų naudotojų grupės;

16.3. statinių pagrindinių konstrukcinių elementų ir vidaus bei išorės apdailos statybinių medžiagų;

16.4. statinių vidaus įrangos charakteristikų.

17. Kadastro duomenų bazės sistemos klasifikatorių kūrimo, pildymo ir naudojimo tvarką nustato kadastro tvarkytojas.

18. Nekilnojamojo turto objekto kadastro duomenims aprašyti kadastro duomenų formose naudojami šių nuostatų nustatyta tvarka parengti ir patvirtinti klasifikatoriai.

Kadastro žemėlapis

19. Kadastro žemėlapis yra kadastro duomenų bazės sudėtinė grafinė dalis. Kadastro žemėlapyje nurodoma nekilnojamojo turto objekto buvimo vieta ir padėtis valstybinėje koordinačių sistemoje, kiekybinės ir kokybinės savybės. Ši informacija pateikiama žodžiais, skaitmenimis, grafiniais elementais.

20. Įrašant nekilnojamojo turto objekto duomenis į kadastrą, jo ribos pažymimos kadastro žemėlapyje naudojant geografines informacijos sistemas ir naujausią kartografinę medžiagą.

21. Kadastro žemėlapis apima visą Lietuvos Respublikos teritoriją. Kadastro žemėlapis – grafinių ir atributinių duomenų visuma, susidedanti iš šių grafinių sluoksnių:

21.1. valstybinio ir vietinio planimetrinio ir GPS pagrindo taškų, susijusių su valstybine koordinačių sistema, šių taškų koordinačių ir kitos juos apibūdinančios atributinės informacijos;

21.2. administracinių vienetų ribų, pavadinimų, kodų, ploto;

21.3. gyvenamųjų vietovių ribų, pavadinimų, kodų, ploto;

21.4. kadastro vietovių ribų, pavadinimų, kodų, ploto;

21.5. kadastro blokų ribų, pavadinimų, kodų, ploto;

21.6. žemės sklypų ribų, šių ribų posūkio taškų koordinačių valstybinėje koordinačių sistemoje, ploto ir jų unikalių bei kadastro numerių;

21.7. pastatų kontūrų ar centro taškų koordinačių valstybinėje koordinačių sistemoje ir unikalių numerių;

21.8. inžinerinių statinių (tiesinių) kontūrų ar ašinių linijų, jų pradžios, pabaigos ir posūkio taškų koordinačių valstybinėje koordinačių sistemoje ir unikalių numerių;

21.9. nekilnojamojo turto vidutinės rinkos vertės zonų, pavadinimų, kodų, vidutinės rinkos vertės koeficientų ir jų nustatymo datos;

21.10. vektorinės ar rastrinės topografinės medžiagos.

22. Bazinę kartografinę medžiagą ir valstybinio geodezinio pagrindo taškų, taip pat vietinio geodezinio pagrindo, susijusio su valstybine koordinačių sistema, taškų koordinates ir kitą juos apibūdinančią informaciją, kurios reikia kadastro žemėlapiui, teikia Nacionalinė žemės tarnyba prie Žemės ūkio ministerijos.

23. Kadastro žemėlapis sudaromas, atnaujinamas ir papildomas naudojantis geometriniais duomenimis, sukauptais Nekilnojamojo turto registre ir kadastre, taip pat duomenimis (grafiniais ir atributiniais), kuriuos teikia apskričių viršininkų administracijų žemėtvarkos skyriai, savivaldybės ir kiti fiziniai ir juridiniai asmenys.

24. Kadastro blokų ribas keičia kadastro tvarkytojo padaliniai kadastro tvarkytojo nustatyta tvarka.

25. Įrašydami nekilnojamojo turto objektų duomenis į kadastro duomenų bazę, kadastro tvarkytojo padaliniai pažymi nekilnojamojo turto objektų ribas, kadastro žemėlapyje pažymėdami taškų koordinates, nustatytas kadastriniais matavimais arba digitalizuojant analoginius planus. Išsamią nekilnojamojo turto objektų ribų pažymėjimo kadastro žemėlapyje tvarką nustato Žemės ūkio ministerija.

26. Prieš pažymint kadastro žemėlapyje nekilnojamojo turto ribas, patikrinama, ar:

26.1. nekilnojamojo turto objekto ribų planai parengti laikantis Lietuvos Respublikos nekilnojamojo turto kadastro įstatymo ir šių nuostatų nustatytų reikalavimų;

26.2. nekilnojamojo turto objekto ribų planai parengti taip, kad vadovaujantis valstybinės geodezinių koordinačių sistemos duomenimis būtų galima nustatyti žemės sklypo vietą Lietuvos teritorijoje, taip pat patikrinti, ar to žemės sklypo ribos atitinka gretimų žemės sklypų ribas kadastro žemėlapyje;

26.3. nekilnojamojo turto objekto ribos nekerta gretimų ir jau pažymėtų kadastro žemėlapyje ir įrašytų į kadastrą nekilnojamojo turto objektų ribų arba su jomis nesiriboja dėl netikslių kadastrinių matavimų, išskyrus tuos atvejus, kai gretimų nekilnojamojo turto objektų ribos nustatomos žemės reformos metu, arba yra priežasčių, nesusijusių su naudojamos kartografinės medžiagos tikslumu;

26.4. nekilnojamojo turto objekto ribos nekerta administracinių vienetų, miestų gyvenamųjų vietovių, kadastro vietovių, blokų ribų ir kelių ar hidrografijos objektų ribų (išskyrus privatizuotinus kelius ir hidrografijos objektus) dėl priežasčių, nesusijusių su kadastro žemėlapiui naudojamos kartografinės medžiagos tikslumu.

27. Nenustačius šių nuostatų 26 punkte nurodytų aplinkybių, trukdančių pažymėti nekilnojamojo turto objekto ribas, kadastro tvarkytojo padaliniai pažymi jas kadastro žemėlapyje.

28. Apie nekilnojamojo turto objekto ribų pažymėjimą kadastro žemėlapyje liudija kadastro tvarkytojo padalinio žyma – spaudas nekilnojamojo turto objekto ribų plane. Šio spaudo formą ir turinį nustato ir tvirtina kadastro tvarkytojas.

29. Į kadastro duomenų bazę draudžiama įrašyti duomenis to nekilnojamojo turto objekto, kurio ribos kadastro žemėlapyje nepatikrintos.

Nekilnojamojo turto objektų formavimas

30. Nekilnojamojo turto objektai formuojami šiais būdais:

30.1. suformuojamas naujas nekilnojamojo turto daiktinių teisių objektas;

30.2. Nekilnojamojo turto registre įregistruotas nekilnojamojo turto objektas padalijamas į atskirus naujus nekilnojamojo turto objektus;

30.3. iš Nekilnojamojo turto registre įregistruoto nekilnojamojo turto objekto atidalijama dalis, kuri suformuojama kaip atskiras nekilnojamojo turto objektas;

30.4. sujungiami keli Nekilnojamojo turto registre įregistruoti nekilnojamojo turto objektai į vieną nekilnojamojo turto objektą;

30.5. nekilnojamojo turto objektai amalgamuojami.

31. Padalijimo ar atidalijimo būdu suformuoti nauji nekilnojamojo turto objektai turi atitikti šiuos reikalavimus:

31.1. naudojimo būdas neprieštarauja teritorijų planavimo dokumentams;

31.2. pagrindinė tikslinė naudojimo paskirtis ir ūkinės veiklos pobūdis neprieštarauja teritorijų planavimo dokumentams;

31.3. gali funkcionuoti nepriklausydami vieni nuo kitų, jeigu įstatymai nenustato kitaip;

31.4. galima nustatyti ir apskaičiuoti kiekvieno šių objektų vertę.

32. Jeigu nekilnojamojo turto objekto formavimas susijęs su nekilnojamojo turto paėmimu visuomenės poreikiams, paimama visuomenės poreikiams nekilnojamojo turto dalis formuojama kaip atskiras nekilnojamojo turto objektas, atsižvelgiant į nustatomą pagrindinę tikslinę jos naudojimo paskirtį.

33. Žemės sklypai formuojami rengiant žemėtvarkos projektus, taip pat detaliuosius planus ir juos įgyvendinančias žemės tvarkymo sąlygas:

33.1. žemės sklypas, kuriame yra statinių, gali būti padalytas ar atidalytas tik taip, kad po padalijimo ar atidalijimo statiniui eksploatuoti reikalinga žemė būtų suformuota kaip vienas žemės sklypas. Keli žemės sklypai negali būti formuojami po vienu jau suformuotu ir įregistruotu Nekilnojamojo turto registre statiniu;

33.2. formuojamo žemės sklypo ribos tarp ribų posūkio taškų turi sudaryti uždarą kontūrą. Keli žemės sklypai, kuriuos skiria kiti nekilnojamojo turto objektai (magistraliniai ir krašto keliai, gatvės, geležinkeliai, neprivatizuojami hidrografiniai objektai ir kiti), formuojami kaip atskiri žemės sklypai;

33.3. jeigu nėra galimybės bendraturčiams atidalyti žemės sklypą jų nurodytomis dalimis, kai žemės sklypo plotas apskaičiuotas kvadratiniais metrais ir kiekvienos dalies plotas gaunamas ne sveikaisiais skaičiais, formuojamų sklypų plotas apvalinamas iki sveikųjų skaičių, prieš tai buvusio žemės sklypo plotas nekeičiamas. Kai žemės sklypo plotas apskaičiuotas hektarais – apvalinama iki dviejų skaičių po kablelio;

33.4. žemės sklypų ribos, dydis keičiami ir nauji žemės sklypai formuojami laikantis nustatytųjų detaliųjų planų ir žemėtvarkos projektų rengimo ir racionalaus žemės naudojimo reikalavimų.

34. Skirtingos pagrindinės tikslinės žemės naudojimo paskirties žemės sklypai negali būti amalgamuojami ir jungiami.

35. Nekilnojamojo turto objekto formavimo metu atliekami nekilnojamojo turto objekto kadastriniai matavimai ir parengiama kadastrinių matavimų byla (žemės reformos metu Lietuvos Respublikos žemės reformos įstatymo nustatyta tvarka formuojant žemės sklypus – žemės tvarkymo byla). Parengiamos šios bylos:

35.1. žemės sklypo su jame esančiais statiniais (taip pat nebaigtais statyti);

35.2. žemės sklypo, kuriame nėra statinių;

35.3. statinių (taip pat nebaigtų statyti), kai nėra suformuotas žemės sklypas;

35.4. patalpos, kuri Lietuvos Respublikos nekilnojamojo turto kadastro įstatymo 11 straipsnyje nustatytais atvejais suformuota kaip atskiras nekilnojamojo turto objektas;

35.5. inžinerinių statinių, kurių funkcijos tiesiogiai nesusijusios su žemės sklypu ar pastatu.

36. Nekilnojamojo turto objektai formuoti baigiami įrašius jų duomenis į kadastro duomenų bazę.

Kadastriniai matavimai

37. Atliekant kadastrinius matavimus, nustatomos žemės sklypų ribų posūkio taškų ir riboženklių koordinatės, išskyrus tuos atvejus, kai žemės reformos metu Lietuvos Respublikos žemės reformos įstatymo ir įstatymo lydimųjų teisės aktų nustatyta tvarka formuojami žemės sklypai (šių sklypų ribų posūkio taškų koordinatės nustatomos digitalizuojant analoginius planus), taip pat apskaičiuojami tų žemės sklypų plotai ir (arba) statinių geometriniai parametrai, kurių reikia nekilnojamojo turto objekto duomenims įrašyti į kadastro duomenų bazę, ir parengiami nekilnojamojo turto objektų planai.

38. Žemės sklypų planai turi atitikti šiuos reikalavimus:

38.1. žemės sklypų planai turi būti rengiami naudojantis šia kartografine medžiaga:

38.1.1. analoginiais ortofotografiniais 1:10000 ar 1:5000 mastelio žemėlapiais;

38.1.2. skaitmeniniais ortofotografiniais žemėlapiais. Šiuo atveju rengiami 1:10000, 1:5000 ar 1:2000 mastelio planai;

38.1.3. detaliaisiais 1:2000, 1:1000 ar 1:500 mastelio planais;

38.2. 1:10000 mastelio žemės sklypų planai (išskyrus sodininkų bendrijų narių sodų sklypus) turi būti rengiami naudojantis tik ortofotografiniais žemėlapiais. Teritorijose, kurių ortofotografinių žemėlapių nėra, naudojamasi 1:10000 mastelio žemėlapiais, nurodytais Valstybinės geodezijos ir kartografijos tarnybos prie Lietuvos Respublikos Vyriausybės 1999 m. lapkričio 8 d. įsakyme Nr. 39 „Dėl oficialių žemėlapių sąrašo“ (Žin., 1999, Nr. 95-2762);

38.3. žemės sklypo (išskyrus sodininkų bendrijų narių sodų sklypus) plane turi būti:

38.3.1. įbraižyti ne mažiau kaip trys koordinačių tinklelio ašių susikirtimo taškai;

38.3.2. užrašyta ne mažiau kaip vieno koordinačių tinklelio susikirtimo taško koordinačių reikšmė:

38.3.2.1. valstybinėje koordinačių sistemoje – kai žemės sklypo planas parengtas naudojantis ortofotografiniu ar topografiniu žemėlapiu;

38.3.2.2. koordinačių sistemoje, kurioje sudaryta naudojama topografinė medžiaga. Šiuo atveju turi būti nurodyta, kokia tai koordinačių sistema;

38.3.3. žemės sklypų ribos ir jų posūkio taškai;

38.3.4. žemės sklypo ribų linijų ilgiai tarp posūkio taškų;

38.4. žemės sklypo planas turi būti suderintas su įstatymų nustatytomis institucijomis.

39. Sodininkų bendrijų narių sodų sklypų planai turi būti parengti pagal sodininkų bendrijų valdybų patvirtintus sodų planavimo projektus ir suderinti su bendrijos valdybos pirmininku ir apskrities viršininko administracijos žemėtvarkos skyriumi.

40. Žemės sklypų planams, parengtiems iki šių nuostatų įsigaliojimo pagal jų rengimo metu galiojusius reikalavimus ir pateiktiems apskričių viršininkų administracijų žemės tvarkymo departamentams ar jų žemėtvarkos skyriams valstybinės žemės sandoriams sudaryti arba nuosavybės teisėms į išlikusį nekilnojamąjį turtą atkurti, šių nuostatų reikalavimai netaikomi, jeigu žemės sklypų ribas galima pažymėti kadastro žemėlapyje pagal pateiktus žemės sklypų planus ar patvirtintus žemės reformos žemėtvarkos projektus (jų ištraukas) ir jeigu šių sklypų ribos atitinka gretimų žemės sklypų ribas.

41. Nekilnojamojo turto registre įregistruotų žemės sklypų planai, parengti iki šių nuostatų įsigaliojimo pagal jų rengimo metu galiojusius reikalavimus, kurių ribos pažymėtos kadastro žemėlapyje, pripažįstami tinkamais privačios žemės sandoriams sudaryti, jeigu:

41.1. šių sklypų ribos atitinka gretimų žemės sklypų ribas, išskyrus tuos atvejus, kai ribos neatitinka dėl netikslios kartografinės medžiagos;

41.2. pagal koordinačių duomenis galima nustatyti šių žemės sklypų vietą Lietuvos teritorijoje ir patikrinti, ar jų ribos atitinka gretimų žemės sklypų ribas ir yra pažymėtos kadastro žemėlapyje (išskyrus sodininkų bendrijų narių sodų sklypus);

41.3. tai sodininkų bendrijų narių sodų sklypai, kurių planai parengti pagal šių nuostatų 39 punkto reikalavimus.

42. Nekilnojamojo turto registre įregistruotų žemės sklypų (išskyrus sodininkų bendrijų narių sodų sklypus), kurių ribos nepažymėtos kadastro žemėlapyje dėl to, kad nebuvo galima nustatyti šių žemės sklypų vietos Lietuvos teritorijoje ir patikrinti, ar sklypų ribos atitinka gretimų žemės sklypų ribas, planai privačios žemės sandoriui sudaryti turi būti parengti vadovaujantis šių nuostatų 38.2, 38.3 ir 38.4 punktų reikalavimais.

43. Ar žemės sklypo planas tinkamas privačios žemės sandoriams sudaryti, nustato kadastro tvarkytojo padaliniai. Kad planas tinkamas sandoriui sudaryti, liudija kadastro tvarkytojo padalinio padaryta žyma – spaudas plane apie šio sklypo pažymėjimą kadastro žemėlapyje.

44. Žemės sklypų kadastrinių matavimų metu:

44.1. nustatomos ir nuolatiniais riboženkliais paženklinamos žemės sklypo ribos;

44.2. išmatuojamos žemės sklypo ribos, koordinuojami riboženkliai, kiti žemės sklypo ribų posūkio taškai ir ne mažiau kaip dvi kiekvieno sklype esančio pastato (išskyrus laikinąjį) kertės. Atliekami kadastriniai matavimai siejami su geodeziniu tinklu – valstybiniu arba vietiniu, kuris susijęs su valstybine koordinačių sistema, išskyrus tuos atvejus, kai žemės reformos metu Lietuvos Respublikos žemės reformos įstatymo ir įstatymo lydimųjų teisės aktų nustatyta tvarka formuojami žemės sklypai;

44.3. kartografuojamos žemės naudmenos, kurių reikia žemės kadastro rodikliams, nurodytiems šių nuostatų 15.2 punkte, nustatyti;

44.4. pažymimi plane objektai ir teritorijos, kuriems nustatytos specialiosios žemės ir miško naudojimo sąlygos, kiti žemės naudojimo apribojimai, apskaičiuojami šių teritorijų plotai;

44.5. matuojami ir plane pažymimi statiniai ir objektai, kuriems nustatyti servitutai;

44.6. parengiamas žemės sklypo planas;

44.7. apskaičiuojamas bendras žemės sklypo plotas, parengiama žemės naudmenų eksplikacija (plotas apskaičiuojamas ir eksplikacija užpildoma skaičiais, suapvalintais šių nuostatų 15.2.3 punkte nustatyta tvarka);

44.8. apskaičiuojama žemės sklypo vertė ir vidutinė rinkos vertė;

44.9. parengiama žemės sklypo kadastro duomenų forma, kurios turinį ir pildymo tvarką patvirtina Žemės ūkio ministerija;

44.10. parengiama kadastrinių matavimų byla (žemės tvarkymo byla).

45. Atliekami formuojamų naujų (statomų, rekonstruojamų, remontuojamų ar kitaip pertvarkomų) arba jau suformuotų statinių kadastriniai matavimai, jeigu statinius reikia padalyti, atidalyti, sujungti, amalgamuoti, ar savininko prašymu.

46. Atliekami statinių, kuriems statyti, rekonstruoti, remontuoti ar kitaip pertvarkyti Lietuvos Respublikos statybos įstatymo nustatyta tvarka reikia leidimo, taip pat statinių, kuriems minėtojo leidimo nereikia, bet jie statybos valstybinę priežiūrą atliekančios institucijos turi būti pripažinti tinkamais naudoti, kadastriniai matavimai (renkami ir kadastro duomenys apie juos).

47. Atskiri nekilnojamojo turto objektai (butai, kontoros, garažai ir kiti), sudarantys statinį, formuojami tik po to, kai atliekami viso statinio kadastriniai matavimai ir jo duomenys įrašomi į kadastro duomenų bazę.

48. Nebaigti statyti statiniai matuojami ir kadastro duomenys apie juos renkami, kai galima nustatyti jų plotą, tūrį ar kitus parametrus ir vertę.

49. Nebaigtų statyti pastatų, kuriuos sudarys atskiri nekilnojamojo turto objektai (butai, kontoros, garažai ir panašiai), kadastrinių matavimų bylos gali būti sudaromos ir kaip atskirų nekilnojamojo turto objektų, jie gali būti įrašyti į kadastrą, jeigu pastatas pastatytas tiek, kad galima apskaičiuoti atskirų objektų plotą ir vertę, aprašyti juos pagal statinių kadastrinių matavimų tvarką, ir atlikti viso nebaigto statyti statinio kadastriniai matavimai, o kadastro duomenys įrašyti į kadastro duomenų bazę.

50. Inžinerinių statinių (inžinerinių tinklų, geležinkelių, kelių, hidrotechnikos statinių ir panašiai) kadastro duomenys nustatomi iš nekilnojamojo turto objekto savininko ar patikėjimo teise jį valdančio juridinio asmens arba jų įgaliotų asmenų ir įstatymų nustatytais atvejais įgaliotos institucijos pateiktos topografinės ar kartografinės medžiagos ir jiems sudaryti panaudotos medžiagos (techninių pasų ir panašiai). Šios medžiagos mastelis ir topografinių planų, kontrolinių, geodezinių nuotraukų ar topografinių žemėlapių detalumas ir tikslumas turi atitikti Žemės ūkio ministerijos patvirtintų Nekilnojamojo turto objektų kadastrinių matavimų taisyklių ir šių nuostatų 15.3 punkto reikalavimus.

51. Statinių kadastriniams matavimams atlikti naudojami teritorijų planavimo detalieji ir specialieji planai, institucijų, atsakingų už žemės sklypų formavimo valstybinėje žemėje organizavimą, patvirtinti žemės sklypų planai, topografiniai planai ar jų fragmentai, kita geodezinė ir topografinė medžiaga, kita dokumentacija.

52. Statinių kadastrinių matavimų metu:

52.1. išmatuojamos statinių ribos, nustatomi statinių parametrai, pagrindinių konstrukcijų statybinė medžiaga, pastato vidaus įrangos charakteristikos ir kiti techniniai duomenys, kurių reikia nekilnojamojo turto objekto duomenims įrašyti į kadastrą;

52.2. tarpusavyje susiejami visi suformuotame žemės sklype esantys statiniai;

52.3. nustatomos grafiškai arba atliekant kadastrinius matavimus inžinerinių statinių kontūrų ar ašinių linijų pradžios, pabaigos ir posūkio taškų koordinatės valstybinėje koordinačių sistemoje;

52.4. nustatomos grafiškai arba atliekant kadastrinius matavimus statinio, suformuoto kaip atskiras nekilnojamojo turto objektas, centro taško koordinatės valstybinėje koordinačių sistemoje;

52.5. nustatoma iš pateiktų dokumentų statinio paskirtis, pavadinimas, adresas, statybos pradžios ir pabaigos, rekonstravimo metai;

52.6. apskaičiuojami statinių ir patalpų plotai, tūriai ir kiti parametrai, kurių reikia nekilnojamojo turto objekto duomenims įrašyti į kadastro duomenų bazę;

52.7. patikslinami žemės sklypų planai – pažymimi juose suformuoti nauji ar rekonstruoti statiniai;

52.8. parengiami pagrindinių pastatų aukštų planai;

52.9. užpildomos statinių kadastro duomenų formos ir sudaromos pastato patalpų eksplikacijos (plotas apskaičiuojamas kvadratiniais metrais, suapvalinama iki dviejų skaičių po kablelio);

52.10. apskaičiuojamos statinio atkūrimo išlaidos (statybinė vertė), atkuriamoji vertė, vidutinė rinkos vertė;

52.11. parengiama kadastrinių matavimų byla.

53. Nekilnojamojo turto objektų kadastrinių matavimų būdus ir metodus, tikslumą ir reikalavimus, kadastro duomenų ir planų formas, jų turinį ir parengimo tvarką nustato Žemės ūkio ministerija ir Aplinkos ministerija.

54. Nekilnojamojo turto objekto kadastrinių matavimų bylą sudaro:

54.1. nekilnojamojo turto objekto planai;

54.2. nekilnojamojo turto objekto kadastro duomenų formos;

54.3. dokumentai, nurodyti Lietuvos Respublikos nekilnojamojo turto kadastro įstatymo 28 straipsnyje, kurių pagrindu kadastro duomenų bazėje įrašyti, pakeisti, papildyti ar išbraukti nekilnojamojo turto duomenys.

55. Nekilnojamojo turto objekto planai ir kadastro duomenų formos pateikiami kadastro tvarkytojo padaliniui taip parengti, kad kadastro tvarkytojo padalinys, vadovaudamasis valstybinės koordinačių sistemos duomenimis, galėtų nustatyti nekilnojamojo turto objekto vietą Lietuvos teritorijoje.

IV. NEKILNOJAMOJO TURTO OBJEKTŲ ĮRAŠYMAS Į KADASTRĄ

Duomenų įrašymas į kadastrą ir išbraukimas

56. Asmuo, norintis įrašyti nekilnojamojo turto objekto kadastro duomenis į kadastrą, pateikia kadastro tvarkytojo padaliniui prašymą Nekilnojamojo turto registro nuostatų nustatyta tvarka.

57. Prie prašymo įrašyti nekilnojamojo turto objekto duomenis į kadastrą pridedami dokumentai, nurodyti Lietuvos Respublikos nekilnojamojo turto kadastro įstatymo 28 straipsnyje, ar jų notariškai patvirtintos kopijos.

58. Kadastro tvarkytojo padalinys per 10 darbo dienų nuo prašymo įrašyti nekilnojamojo turto objekto duomenis į kadastrą gavimo patikrina, ar:

58.1. prašymą padavęs asmuo turi teisę jį paduoti;

58.2. dokumentas, kurio pagrindu prašoma įrašyti nekilnojamojo turto objekto duomenis į kadastrą, atitinka įstatymų ir kitų teisės aktų reikalavimus;

58.3. dokumento, kurio pagrindu prašoma įrašyti nekilnojamojo turto objekto duomenis į kadastrą, duomenys sutampa su nekilnojamojo turto kadastrinių matavimų duomenimis;

58.4. prašomo įrašyti nekilnojamojo turto objekto ribas galima pažymėti kadastro žemėlapyje;

58.5. nenustatyta priežasčių, dėl kurių nekilnojamojo turto objektas negali būti įrašytas į kadastrą.

59. Prašymas įrašyti nekilnojamojo turto objekto duomenis į kadastrą nagrinėjamas Nekilnojamojo turto registro nuostatų nustatyta tvarka. Prašymą nagrinėjant nustačius, kad pateikti dokumentai atitinka nustatytuosius reikalavimus ir jų pakanka duomenims įrašyti, kadastro tvarkytojo padalinys pažymi nekilnojamojo turto objekto ribas kadastro žemėlapyje ir įrašo duomenis į kadastrą.

60. Kadastro tvarkytojo padalinys, tikrindamas radęs priežasčių, dėl kurių nekilnojamojo turto objekto negalima įrašyti į kadastrą (nepateikti ar pateikti ne visi Lietuvos Respublikos nekilnojamojo turto kadastro įstatymo 28 straipsnyje nurodyti dokumentai arba negalima nekilnojamojo turto objekto ribų pažymėti kadastro žemėlapyje), atideda nekilnojamojo turto objekto duomenų įrašymą į kadastrą, kol pašalinamos duomenis įrašyti kliudančios priežastys, arba atsisako patenkinti prašymą, grąžina pareiškėjui pateiktus dokumentus ir raštu apie tai jam praneša, paaiškinęs, kodėl įrašymas atidedamas arba tai daryti atsisakoma.

61. Sprendimas atsisakyti įrašyti į kadastrą nekilnojamojo turto objekto duomenis turi būti raštiškas ir motyvuotas. Sprendimą pasirašo kadastro tvarkytojo padalinio vadovas ir jį parengęs specialistas. Kartu su sprendimu pareiškėjui grąžinami pateikti dokumentai.

62. Sprendimas atsisakyti įrašyti į kadastrą nekilnojamojo turto objekto duomenis gali būti skundžiamas Lietuvos Respublikos nekilnojamojo turto registro įstatymo nustatyta tvarka.

63. Pakitusius kadastro duomenų bazėje įrašytus nekilnojamojo turto objektų duomenis kadastro tvarkytojo padaliniams teikia:

63.1. apskričių viršininkų administracijos (žemėtvarkos skyriai) – duomenis apie pakitusią žemės sklypų žemės naudmenų sudėtį ar melioracinę būklę (dėl melioracijos ar įrengtos drėkinimo sistemos arba nurašytų sausinimo ar drėkinimo sistemų).

Duomenis apskričių viršininkų administracijoms (žemėtvarkos skyriams) pateikia fiziniai ir juridiniai asmenys, nustatytąja tvarka gavę leidimą pakeisti žemės naudmenų rūšis (eksploatuoti miškus, krūmus, pelkes, kitą nenaudojamą žemę, įrengti karjerus, kasti tvenkinius, sodinti parkus, užsodinti žemę mišku ir kita);

63.2. savivaldybių valdybos – duomenis apie pripažintas netinkamomis gyventi gyvenamąsias patalpas.

Savivaldybės valdybos sprendimas dėl pripažintų netinkamomis gyventi gyvenamųjų patalpų per 30 kalendorinių dienų nuo jo priėmimo išsiunčiamas kadastro tvarkytojo padaliniui pagal patalpų buvimo vietą;

63.3. leidimus statyti statinį išduodančios institucijos – duomenis apie išduotus leidimus statyti, rekonstruoti, remontuoti ar kitaip pertvarkyti statinius (išskyrus laikinuosius) ir savavališkai statomus, rekonstruojamus, remontuojamus ar kitaip pertvarkomus statinius.

Leidimą statyti, rekonstruoti, remontuoti ar kitaip pertvarkyti statinį išdavusi ar savavališkos statybos aktą surašiusi institucija leidimo ar savavališkos statybos akto kopiją per 30 dienų nuo išdavimo išsiunčia kadastro tvarkytojo padaliniui pagal statomo, rekonstruojamo, remontuojamo ar kitaip pertvarkomo statinio buvimo vietą;

63.4. nekilnojamojo turto objektų savininkai ar naudotojai, kurių užsakymu statiniai buvo rekonstruojami, remontuojami ar kitaip pertvarkomi, – duomenis apie pakitusius statinių kadastro duomenis;

63.5. kiti fiziniai ir juridiniai asmenys, kurių užsakymu buvo statomi, rekonstruojami, remontuojami ar kitaip pertvarkomi statiniai, tiesiami keliai, kasami tvenkiniai, įrengiami melioracijos ir kiti įrenginiai, pakeitę žemės naudmenų rūšis, ribas, ūkinės veiklos apribojimus ar objektų, turinčių įtakos ūkinės veiklos apribojimams, išdėstymą, – kartografinę medžiagą ir kitus duomenis apie pakitusius žemės sklypų kadastro duomenis;

63.6. žemės sklypų savininkai ar naudotojai – duomenis apie pakitusius po atliktų žemės ūkio naudmenų našumo balo ir žemės vertės tikslinimo darbų žemės sklypų kadastro duomenis;

63.7. institucija, atsakinga už nekilnojamųjų kultūros vertybių apsaugą, – duomenis apie nekilnojamojo turto objektų įrašymą į nekilnojamųjų kultūros vertybių registrus (išbraukimą iš jų), nustatytas tokių vertybių teritorijų ir apsaugos zonų ribas, pakitusias šių vertybių specialiąsias naudojimo sąlygas ir kitus naudojimo apribojimus.

64. Prašymas pakeisti ar išbraukti nekilnojamojo turto objekto duomenis kadastro tvarkytojo padaliniui teikiamas ta pačia tvarka kaip prašymas juos įrašyti.

65. Prašymas pakeisti ar išbraukti nekilnojamojo turto objekto duomenis kadastro duomenų bazėje registruojamas, nagrinėjamas, pakeitimai atliekami ta pačia tvarka ir terminais kaip prašymas įrašyti nekilnojamojo turto objekto duomenis.

66. Statinių, kuriems statyti būtinas išduodančios leidimus statyti statinį institucijos leidimas, taip pat statinių, kuriems statyti minėtojo leidimo nereikia, bet kurie turi būti pripažinti tinkamais naudoti, nekilnojamojo turto objektui išbraukti iš kadastro turi būti pateikta statybos valstybinę priežiūrą atliekančios institucijos pažyma apie to statinio nugriovimą (sunykimą).

67. Jeigu Nekilnojamojo turto registre įregistruotam objektui pagal teritorijų planavimo dokumentus nustatomi žemės servitutai, specialiosios žemės ir miško naudojimo sąlygos, kiti žemės naudojimo ir ūkinės veiklos apribojimai, įrašai kadastro duomenų bazėje pakeičiami apskrities viršininko, savivaldybės ar kitos valstybės institucijos teikimu, apie įrašų pakeitimą informuojamas turto savininkas ar naudotojas. Ginčai dėl įrašų pakeitimo sprendžiami teisme įstatymų nustatyta tvarka.

Kadastro duomenų įrašymas, pakeitimas ar išbraukimas

68. Nekilnojamojo turto objektų duomenis įrašo kadastro tvarkytojo padalinys pagal nekilnojamojo turto buvimo vietą.

69. Į kadastro duomenų bazę įrašomi Lietuvos Respublikos nekilnojamojo turto kadastro įstatymo 9 straipsnyje išvardytų nekilnojamojo turto objektų duomenys – suformuojamas įrašas.

70. Kadastro duomenų bazėje daromas šių nekilnojamojo turto objektų įrašas:

70.1. žemės sklypo su jame esančiais statiniais;

70.2. žemės sklypo, kuriame nėra statinių;

70.3. statinių (taip pat nebaigtų statyti), kai nėra suformuotas žemės sklypas;

70.4. patalpų, kurios Lietuvos Respublikos nekilnojamojo turto kadastro įstatymo 11 straipsnyje nustatytais atvejais suformuotos kaip atskiri nekilnojamojo turto objektai;

70.5. inžinerinių statinių, kurių funkcijos tiesiogiai nesusijusios su žemės sklypu ar pastatu.

71. Atskiras įrašas nedaromas:

71.1. patalpų individualiuose gyvenamuosiuose namuose ir butuose, kurių negalima pertvarkyti į atskirus nekilnojamojo turto objektus;

71.2. bendro naudojimo patalpų, įrenginių ir rūsių;

71.3. ūkio pastatų, priestatų, kurie pagal naudojimą ar ūkinės veiklos būdą tiesiogiai susiję su pastatais, suformuotais kaip atskiri nekilnojamojo turto objektai;

71.4. nekilnojamojo turto objektų priklausinių: inžinerinių statinių, kurie pagal funkcijas tiesiogiai susiję su žemės sklypu ar statiniu, kuris jau suformuotas kaip atskiras nekilnojamojo turto objektas (keliai, geležinkeliai, uosto įrenginiai ir panašūs), kiemo įrenginių, jeigu negalima nustatyti aiškios jų tikslinės priklausomybės, paskirties ar neapibrėžtas šių objektų naudojimo ar ūkinės veiklos būdas; tvorų, atraminių sienų, žemės dangos, sankasų, geležinkelio pabėgių ir bėgių, riboženklių ir kitų įrenginių, kurių funkcijos tiesiogiai susijusios su žemės sklypu ar pastatu, suformuotu kaip atskiras nekilnojamojo turto objektas.

72. Įrašo suformavimo kadastro duomenų bazėje tvarką nustato kadastro tvarkytojas.

73. Įrašydami nekilnojamojo turto objekto duomenis į kadastro duomenų bazę, kadastro tvarkytojo padaliniai kiekvienam nekilnojamojo turto objektui suteikia identifikatorių:

73.1. žemės sklypui suteikiamas:

73.1.1. žemės sklypo kadastro numeris, susidedantis iš trijų dalių dvylikos skaitmeninių simbolių – „XXXX/YYYY:ZZZZ“ (XXXX – kadastro vietovės kodas, YYYY – kadastro bloko kodas, ZZZZ – sklypo numeris kadastro bloke);

73.1.2. žemės sklypo unikalus numeris, susidedantis iš dvylikos skaitmeninių simbolių – „XXXX-XXXXXXXX“ ir nekintantis visą žemės sklypo egzistavimo laiką;

73.2. statiniui (pastatams ir inžineriniams įrenginiams, taip pat nebaigtiems statyti) suteikiamas unikalus statinio numeris iš dvylikos skaitmeninių simbolių – „XX/XXX-XXXX-XX-X“, nekintantis visą statinio egzistavimo laiką;

73.3. patalpai, suformuotai kaip atskiras nekilnojamojo turto objektas, suteikiamas unikalus patalpos numeris iš šešiolikos skaitmeninių simbolių – „XX/XXX-XXXX-XX-X:XXXX“, kuris nekinta visą statinio egzistavimo laiką.

74. Įregistruotą Nekilnojamojo turto registre nekilnojamojo turto objektą padalijus, atidalijus ar kelis nekilnojamojo turto objektus sujungus, įrašomiems į kadastro duomenų bazes šiems suformuotiems naujiems nekilnojamojo turto objektams suteikiami nauji identifikatoriai, o buvę nekilnojamojo turto objektai ir jų identifikatoriai tampa archyviniais. Archyviniai duomenys saugomi Nekilnojamojo turto registro centriniame duomenų banke Nekilnojamojo turto registro nuostatų nustatyta tvarka.

Suteikiant naujus identifikatorius nekilnojamosioms kultūros vertybėms, suformuotoms kaip nekilnojamojo turto objektai, nurodomas tas pats nekilnojamąją kultūros vertybę žymintis registro kodas.

75. Amalgamuotų Nekilnojamojo turto registre įregistruotų nekilnojamojo turto objektų identifikatoriai nekeičiami. Šiuo atveju tik patikslinami kadastro duomenų bazėje esantys nekilnojamojo turto objekto duomenys.

76. Kadastro tvarkytojo padalinys, šių nuostatų nustatyta tvarka gavęs:

76.1. leidimus statyti statinį išduodančios institucijos leidimo statyti statinį kopiją, suteikia įrašomam statomam statiniui unikalų numerį ir įrašo šiuos statinio projektinius duomenis:

76.1.1. žemės sklypo, kuriame yra statinys, kadastro ir unikalų numerį;

76.1.2. pagrindinę tikslinę paskirtį ir pavadinimą;

76.1.3. statomo statinio parametrus (bendrą plotą, tūrį);

76.1.4. statybinę medžiagą (sienų);

76.1.5. patalpų, suformuotų kaip atskiri nekilnojamojo turto objektai, skaičių;

76.1.6. statytojo pavadinimą, kodą;

76.1.7. leidimo statyti statinį numerį ir datą;

76.2. leidimus statyti statinį išduodančios institucijos leidimo rekonstruoti, remontuoti ar kitaip pertvarkyti statinį kopiją, kadastro duomenų bazėje įrašyto statinio suformuotame įraše:

76.2.1. pažymi, kad statinys rekonstruojamas, remontuojamas ar kitaip pertvarkomas;

76.2.2. įrašo leidimo rekonstruoti, remontuoti ar kitaip pertvarkyti statinį numerį ir datą;

76.3. savavališkos statybos akto kopiją, kadastro duomenų bazėje įrašyto statinio suformuotame įraše:

76.3.1. pažymi, kad statinys savavališkai statomas, rekonstruojamas, remontuojamas ar kitaip pertvarkomas;

76.3.2. įrašo savavališkos statybos akto numerį ir datą;

76.4. savivaldybės valdybos sprendimą dėl gyvenamųjų patalpų pripažinimo netinkamomis gyventi, kadastro duomenų bazėje įrašyto statinio suformuotame įraše:

76.4.1. pažymi, kad statinys netinkamas gyventi;

76.4.2. įrašo sprendimo dėl gyvenamųjų patalpų pripažinimo netinkamomis gyventi numerį ir datą;

76.5. institucijos, atsakingos už nekilnojamųjų kultūros vertybių apsaugą, duomenis apie nekilnojamojo turto objekto įrašymą į Nekilnojamųjų kultūros vertybių registrą (išbraukimą iš jo):

76.5.1. pažymi, kad nekilnojamojo turto objektas įrašytas į Nekilnojamųjų kultūros vertybių registrą (išbrauktas iš jo);

76.5.2. įrašo (išbraukia) Nekilnojamųjų kultūros vertybių registro kodą;

76.5.3. pažymi, kad nekilnojamojo turto objektas yra nekilnojamosios kultūros vertybės teritorijoje arba jos apsaugos zonoje;

76.5.4. pažymi, kad nekilnojamojo turto objektui nekilnojamosios kultūros vertybės apsaugos reglamento ar specialiųjų naudojimo sąlygų nustatyti daiktinių teisių į nekilnojamąjį daiktą suvaržymai.

77. Nekilnojamojo turto objektų duomenys keičiami, jeigu pateikiami atitinkami Lietuvos Respublikos nekilnojamojo turto kadastro įstatymo 28 straipsnyje išvardyti dokumentai ir šių duomenų pakitimas užfiksuotas kadastrinių matavimų byloje.

78. Archyviniu tampa įrašas, kuriame nebelieka įrašytų nekilnojamojo turto objektų. Archyviniai duomenys saugomi Centriniame duomenų banke Nekilnojamojo turto registro nuostatų nustatyta tvarka.

79. Kadastro tvarkytojo padaliniai nekilnojamojo turto objektų duomenis įrašo darbo dienomis nuo 8 iki 17 valandos. Kitu laiku duomenys įrašomi tik suderinus tai su kadastro tvarkytoju.

80. Nekilnojamojo turto objektų duomenys laikomi įrašytais į kadastro duomenų bazę nuo to momento, kai kadastro tvarkytojo padalinys gauna Centrinio duomenų banko patvirtinimą. Patvirtinimo formą, turinį ir perdavimo kadastro tvarkytojo padaliniui tvarką nustato kadastro tvarkytojas.

81. Kiekvieną darbo dieną kadastro tvarkytojo nustatyta tvarka Centrinis duomenų bankas parengia protokolus, patvirtinančius, kad praeitą darbo dieną įrašyti ar pakeisti nekilnojamojo turto objekto duomenys, padaro duomenų banko kopijas, atlieka kitus profilaktikos darbus.

82. Kadastro tvarkytojo padalinys, gavęs patvirtinimą, kad nekilnojamojo turto objekto duomenys įrašyti į Centrinį duomenų banką, spausdina kadastro tvarkytojo nustatytos formos išrašą apie kadastro duomenų bazėje įrašytus nekilnojamojo turto objekto duomenis.

Nekilnojamojo turto objektų įrašymą patvirtinantys dokumentai prašymus pateikusiems asmenims įteikiami asmeniškai arba jų pageidavimu išsiunčiami paštu.

83. Nekilnojamojo turto objektų duomenys įrašomi, dokumentai spausdinami ir išduodami pagal kadastro tvarkytojo parengtus ir patvirtintus metodinius nurodymus.

84. Nekilnojamojo turto objektų duomenų įrašymas į kadastro duomenų bazę laikomas tų objektų įregistravimu Nekilnojamojo turto registre Nekilnojamojo turto registro nuostatų nustatyta tvarka.

Atlyginimo už nekilnojamojo turto objektų duomenų įrašymą į kadastro duomenų bazę ir įrašytų duomenų pakeitimą ar išbraukimą duomenų pateikėjui ar kadastro tvarkytojui dydį ir tvarką nustato Nekilnojamojo turto registro nuostatai.

85. Dokumentai, kurių pagrindu kadastro duomenų bazėje įrašomi, pakeičiami ar išbraukiami nekilnojamojo turto duomenys, saugomi kadastro tvarkytojo padalinio archyve Lietuvos Respublikos archyvų įstatymo ir kadastro tvarkytojo nustatyta tvarka. Kiekvienoje archyvinėje dokumentų byloje turi būti saugoma išspausdinto kadastro išrašo kopija.

86. Į kadastro duomenų bazę įrašyti duomenys, neatitinkantys pateiktų registruoti dokumentų duomenų dėl kadastro tvarkytojo padalinio kaltės, gali būti ištaisyti kadastro tvarkytojo padalinio iniciatyva arba suinteresuoto asmens prašymu. Prašymas ištaisyti netikslius ar klaidingus duomenis turi būti išnagrinėtas per 10 darbo dienų. Prašymas ištaisyti netikslius ar klaidingus duomenis nagrinėjamas ta pačia tvarka kaip prašymas įrašyti duomenis. Apie priimtą sprendimą kadastro tvarkytojo padalinys raštu praneša suinteresuotam asmeniui ir informuoja kadastro duomenų bazės naudotojus, kuriems perduoti klaidingi duomenys ar jų pagrindu parengti dokumentai.

V. KADASTRO SĄVEIKA SU KITAIS VALSTYBĖS REGISTRAIS IR KADASTRAIS

87. Kadastras sudaromas (ir funkcionuoja) naudojantis šių valstybės registrų, kadastrų ir kitų duomenų bazių informacija:

87.1. Valstybinio miškų kadastro – nekilnojamojo turto naudojimo apribojimai, susiję su miškų paskirties žemės sklypų naudojimu, taip pat duomenys, susiję su miško žemės ir medynų vertės nustatymu;

87.2. Žemės gelmių registro – nekilnojamojo turto naudojimo apribojimai, susiję su gelmių ištekliais;

87.3. Kelių kadastro – nekilnojamojo turto naudojimo apribojimai, susiję su kelių naudojimu;

87.4. Valstybinio upių, ežerų ir tvenkinių kadastro – nekilnojamojo turto naudojimo apribojimai, susiję su vandens telkinių naudojimu;

87.5. Valstybinio saugomų teritorijų kadastro – nekilnojamojo turto naudojimo apribojimai, susiję su saugomomis teritorijomis;

87.6. geodezinio pagrindo informacinės sistemos – valstybinio planimetrinio ir GPS pagrindo duomenys;

87.7. Teritorijų planavimo duomenų banko ir teritorijų planavimo dokumentų registro – detaliųjų, specialiųjų ir bendrųjų planų duomenys;

87.8. Lietuvos Respublikos kultūros vertybių registro – nekilnojamojo turto objektų specialiosios naudojimo sąlygos ir kiti naudojimo apribojimai, susiję su nekilnojamosiomis kultūros vertybėmis, jų teritorijomis ar apsaugos zonomis;

87.9. Lietuvos Respublikos teritorijos administracinių vienetų, gyvenamųjų vietovių ir gatvių valstybės registro – nekilnojamojo turto objektų adresų duomenys;

87.10. georeferencinės duomenų bazės.

88. Keitimosi kadastro ir kitų valstybės registrų (kadastrų, klasifikatorių) duomenimis tvarka nustatoma registrų tvarkytojų sutartyse.

VI. KADASTRO DUOMENŲ NAUDOJIMAS

89. Kadastro duomenys, išskyrus valstybės paslaptį sudarančius duomenis, yra vieši.

90. Kadastro duomenys valstybės valdžios ir valdymo institucijų veiklai užtikrinti teikiami iš centrinio duomenų banko Nekilnojamojo turto registro nuostatų nustatyta tvarka.

91. Duomenys teikiami valstybės registrų (kadastrų, klasifikatorių) tvarkytojams, kurie turi nustatytąja tvarka patvirtintus registrų (kadastrų, klasifikatorių) nuostatus, reglamentuojančius gaunamų duomenų naudojimą; su jais sudaromos duomenų teikimo ar pasikeitimo duomenimis sutartys.

92. Kadastro duomenys teikiami šiais būdais:

92.1. peržiūrimi Centrinio duomenų banko kompiuterio ekrane;

92.2. daromi kadastro ar kadastro žemėlapio išrašai. Šie išrašai juridinės galios neturi ir suinteresuotiems asmenims gali būti teikiami elektroniniu paštu, faksu ir kitomis ryšio priemonėmis.

93. Kadastro duomenys iš Centrinio duomenų banko teikiami Nekilnojamojo turto registro nuostatų nustatyta tvarka.

94. Informacija Centrinio duomenų banko duomenų pagrindu teikiama duomenų vartotojams pagal kadastro tvarkytojo ir duomenų vartotojų sudarytas sutartis.

95. Duomenų vartotojai be kadastro tvarkytojo sutikimo negali perduoti kadastro duomenų kitiems asmenims.

96. Atlyginimą už naudojimąsi kadastro duomenimis nustato Nekilnojamojo turto registro nuostatai.

Suvestiniai ir analitiniai kadastro duomenys

97. Suvestinius ir analitinius kadastro duomenis duomenų vartotojų užsakymu rengia kadastro tvarkytojas. Apibendrinti ar susisteminti kadastro duomenys, jų mašinogramos, įvairi statistika ir analizė teikiami pagal sutartis, sudarytas kadastro tvarkytojo ir duomenų vartotojo.

98. Kadastro tvarkytojas Žemės ūkio ministerijos nustatyta tvarka rengia žemės valstybinės apskaitos suvestinius ir statistikos duomenis, kartą per metus juos patikslindamas pagal sausio 1 d. būklę. Duomenys grupuojami pagal savivaldybių teritorijas, miestus, apskričių teritorijas ir šalies teritoriją, pagrindinę tikslinę žemės naudojimo paskirtį ir žemės naudotojų grupes, žemės naudmenų rūšis, nusausintą ir drėkinamą žemę. Suvestiniai duomenys rengiami pagal 4 priede pateiktus rodiklius Žemės ūkio ministerijos nustatyta tvarka.

99. Duomenis apie žemę, nesuformuotą į nekilnojamojo turto objektus, ir žemės sklypus, neįrašytus į kadastrą, kurių reikia žemės kadastro statistikos duomenims apie Lietuvos Respublikos žemės fondą parengti, iki sausio 10 d. kadastro tvarkytojui teikia valstybinės žemės valdytojai – apskričių viršininkų administracijų žemėtvarkos skyriai savivaldybėse, savivaldybės, miškų urėdijos, nacionaliniai parkai, valstybiniai rezervatai, kitos institucijos.

100. Žemės kadastro statistikos duomenis (pagal sausio 1 d. būklę) kadastro tvarkytojas kasmet iki vasario 15 d. pateikia Žemės ūkio ministerijai.

101. Kadastro tvarkytojas atlieka nekilnojamojo turto objektų duomenų analizę, rengia duomenis, kurių reikia nekilnojamam turtui apmokestinti.

102. Duomenis, reikalingus valstybinės žemės nuomos mokesčiui apskaičiuoti ir jos naudotojams apmokestinti, kurių nėra kadastre, kadastro tvarkytojui teikia valstybinės žemės valdytojai – apskričių viršininkai (žemėtvarkos skyriai savivaldybėse), savivaldybės, miškų urėdijos, valstybinių parkų administracijos, kitos valstybės institucijos Žemės ūkio ministerijos nustatyta tvarka.

103. Suvestiniai kadastro duomenys apie gyvenamųjų patalpų fondą (pagal sausio 1 d. būklę) rengiami kasmet Statistikos departamento prie Lietuvos Respublikos Vyriausybės užsakymu. Duomenys apie kadastre įrašytus statinius rengiami pagal miestų, savivaldybių teritorijas, jie grupuojami pagal gyvenamųjų statinių tipus ir nuosavybės formas, nurodomas gyvenamųjų patalpų bendras ir naudingasis plotas, pastatų, butų ir kambarių skaičius, patogumų rodikliai.

VII. KADASTRO DUOMENŲ PERDAVIMAS Į UŽSIENIO VALSTYBES

104. Kadastro duomenys perduodami į užsienio valstybes Lietuvos Respublikos nekilnojamojo turto registro įstatymo ir kitų teisės aktų nustatyta tvarka.

VIII. KADASTRO DUOMENŲ APSAUGA

105. Kadastro duomenų apsauga organizuojama Lietuvos Respublikos nekilnojamojo turto registro įstatymo ir kitų teisės aktų nustatyta tvarka.

IX. KADASTRO FINANSAVIMAS

106. Kadastro duomenų bazė tvarkoma lėšomis, gautomis už nekilnojamojo turto objektų duomenų įrašymą ir naudojimąsi kadastro duomenimis. Kadastro duomenų bazė tvarkoma, objektai perrašomi į kadastrą gali būti Lietuvos Respublikos valstybės biudžete šiems tikslams numatytomis lėšomis, taip pat kadastro tvarkytojo lėšomis.

X. KADASTRO LIKVIDAVIMAS (REORGANIZAVIMAS)

107. Kadastras gali būti likviduotas arba reorganizuotas Lietuvos Respublikos įstatymu.

XI. ANKSČIAU SUFORMUOTŲ NEKILNOJAMOJO TURTO OBJEKTŲ PERRAŠYMAS Į KADASTRĄ

108. Veikla, susijusi su nekilnojamojo turto objektų perrašymu į kadastrą, apima:

108.1. kadastro duomenų bazės duomenų struktūros (rodiklių, klasifikatorių, loginių ryšių) ir sąveikos su kitais valstybės registrais projektavimą;

108.2. Valstybinio žemės kadastro duomenų registro duomenų ir Respublikiniame inventorizavimo, projektavimo ir paslaugų biure inventorizuotų ir įregistruotų nekilnojamojo turto objektų perrašymą į kadastrą, šių objektų perrašymo kontrolę, nekilnojamojo turto objektų perrašymo technologijų ir programinės įrangos parengimą.

109. Valstybinio žemės kadastro duomenų registro duomenys, Respublikiniame inventorizavimo, projektavimo ir paslaugų biure, Žemės ir kito nekilnojamojo turto kadastro ir registro valstybės įmonėje inventorizuoti nekilnojamojo turto objektai perrašomi į kadastrą šiais etapais:

109.1. pirmasis etapas (bendros sistemos formavimas iš Valstybinio žemės kadastro duomenų registro ir Statinių registro duomenų unifikuojant duomenų struktūras, duomenų modelio projektavimas, duomenų perrašymo technologijos parengimas) – per keturis mėnesius nuo šių nuostatų įsigaliojimo;

109.2. antrasis etapas (programinės įrangos, kurios reikia duomenims perrašyti, kontroliuoti ir nekilnojamojo turto objektams į kadastrą perrašyti, parengimas, sistemos išbandymas ir bandomasis eksploatavimas) – per devynis mėnesius nuo šių nuostatų įsigaliojimo;

109.3. trečiasis etapas (Centrinio duomenų banko administravimo, kontrolės procedūrų, audito sistemos, tinklinės struktūros palaikymas ir plėtojimas, kompiuterinio ryšio linijų tarp vietinių kadastro tvarkytojo padalinių ir Centrinio duomenų banko projektavimas ir įdiegimas, Centrinio duomenų banko naudojimas, bendros Centrinio duomenų banko atnaujinimo iš vietinių kadastro tvarkytojo padalinių sistemos normatyvinės bazės sukūrimas ir išbandymas, kadastro informacinės sistemos įtraukimas į bendrą Lietuvos valstybinių kadastrų, klasifikatorių ir registrų informacinę sistemą) – per vienerius metus nuo šių nuostatų įsigaliojimo.

110. Už objektų perrašymą į kadastrą atsakingas kadastro tvarkytojas.

______________

Lietuvos Respublikos nekilnojamojo turto

kadastro nuostatų

1 priedas

PASTATŲ PAGRINDINĖ TIKSLINĖ NAUDOJIMO PASKIRTIS

Paskirtis	Paskirties paaiškinimas
I. GYVENAMIEJI PASTATAI
Gyvenamoji (vieno buto pastatai)	pastatai, skirti gyventi vienai šeimai (individualūs gyvenamieji namai)
Gyvenamoji (dviejų butų pastatai)	pastatai, skirti gyventi dviem šeimoms (dvibučiai)
Gyvenamoji (trijų ir daugiau butų pastatai)	pastatai, skirti gyventi trims šeimoms ir daugiau (daugiabučiai)
Gyvenamoji (įvairių socialinių grupių asmenims)	pastatai, skirti gyventi įvairių socialinių grupių asmenims (bendrabučiai, vaikų namai, prieglaudos, globos namai, šeimos namai, vienuolynai ir kiti)
II. NEGYVENAMIEJI PASTATAI
Viešbučių	pastatai, skirti trumpai apsistoti (viešbučiai, moteliai ir kiti)
Administracinė	pastatai, skirti administraciniams tikslams (bankai, paštas, valstybės ir savivaldybės įstaigos, ambasados, teismai, kiti įstaigų ir organizacijų administraciniai pastatai)
Prekybos	pastatai, skirti didmeninei ir mažmeninei prekybai (parduotuvės, degalinės, vaistinės, prekybos paviljonai ir kiti)
Paslaugų	pastatai, skirti paslaugoms, iš jų – buities, teikti (pirtys, grožio salonai, skalbyklos, taisyklos, laidojimo namai ir kiti)
Maitinimo	pastatai, skirti žmonėms maitinti (valgyklos, restoranai, kavinės, barai ir kiti)
Transporto	pastatai, skirti transporto reikmėms, – susiję su transportavimu (oro uosto, jūros ir upių laivyno, geležinkelio ir autobusų stočių pastatai, judėjimo postų, dispečerinių, iešmų postai, uosto terminalai, signalų perdavimo, švyturių, muitinių pastatai ir kiti)
Garažų	pastatai, skirti transporto priemonėms laikyti (automobilių, vagonų, autobusų ir troleibusų garažai, lėktuvų angarai)
Gamybos, pramonės	gamybos pastatai (gamyklos, dirbtuvės, produkcijos perdirbimo įmonės, kalvės, skerdyklos ir kiti)
Sandėliavimo	pastatai, kurių tiesioginė paskirtis – ką nors sandėliuoti (saugyklos, bendro naudojimo sandėliai, specialūs sandėliai, kiti objektai, naudojami produkcijai laikyti)
Kultūros	pastatai, skirti kultūros reikmėms (kino teatrai, kultūros namai, klubai, bibliotekos, archyvai, muziejai, patalpos parodoms rengti, planetariumai, radijo ir televizijos pastatai ir kiti)
Mokslo	pastatai, skirti švietimo ir mokslo reikmėms (institutai ir mokslinio tyrimo įstaigos, observatorijos, meteorologijos stotys, laboratorijos, bendrojo lavinimo, profesinės ir aukštosios mokyklos, vaikų darželiai, lopšeliai ir kiti)
Gydymo	pastatai, skirti gydymo reikmėms – juose teikiama medicinos pagalba sergantiems žmonėms, jie ten prižiūrimi (ligoninės, klinikos, poliklinikos, sanatorijos, reabilitacijos centrai, specialiųjų įstaigų sveikatos apsaugos pastatai, gydyklų pastatai, medicininės priežiūros įstaigų slaugos namai, veterinarijos gydyklų pastatai ir kiti)
Poilsio	pastatai, skirti ilsėtis (kempingai, poilsio namai, vasarnamiai, medžioklės nameliai ir kiti)
Sporto	pastatai, skirti sportuoti (sporto halių, salių, teniso kortų, baseinų, čiuožyklų, jachtklubų, šaudyklų, stadionų, maniežų ir kiti pastatai)
Religinė	pastatai, skirti religiniams tikslams (bažnyčios, cerkvės, koplyčios, sinagogos, maldos namai, katedros ir kiti)
Specialioji	pastatai, skirti specialiesiems tikslams (kareivinės, kalėjimai, tardymo izoliatoriai, blaivyklos, policijos, gaisrinės tarnybos, slėptuvės, pasienio kontrolės punktai, techniniai stebėjimo bokštai ir kiti)
Pagalbinio ūkio	sodybų ūkio, pagalbinio ūkio pastatai (tvartai, daržinės, sandėliai, garažai, vasaros virtuvės ir kiti)
Kita (fermų)	pastatai, skirti galvijams, gyvuliams, paukščiams auginti (kiaulidės, karvidės, arklidės, veršidės, paukštidės ir kiti)
Kita (ūkio)	pastatai, skirti žemės ūkiui tvarkyti (svirnai, angarai, garažai ir kiti)
Kita (šiltnamių)	pastatai, skirti augalams auginti (šiltnamiai, oranžerijos, žiemos sodai ir kiti)
Kita (sodų)	pastatai, esantys sodininkų bendrijose (sodo nameliai ir kiti)
Kita	kitos paskirties pastatai, kurių negalima priskirti prie jokių kitų šiame priede išvardytų pastatų

______________

Lietuvos Respublikos nekilnojamojo turto

kadastro nuostatų

2 priedas

PATALPŲ, SUFORMUOTŲ KAIP ATSKIRI NEKILNOJAMOJO TURTO OBJEKTAI, PAGRINDINĖ TIKSLINĖ NAUDOJIMO PASKIRTIS

Paskirtis	Paskirties paaiškinimas
I. GYVENAMOSIOS PATALPOS
Gyvenamoji (butų)	butai – patalpa ar kelios patalpos su atskiru įėjimu, sudarančios nepriklausomas sąlygas vienam asmeniui ar vienai šeimai gyventi, miegoti, gaminti valgį ir panašiai
Gyvenamoji (gyvenamųjų patalpų)	gyvenamosios patalpos, turinčios bendro naudojimo patalpų (bendrabučio tipo, komunaliniai butai ir panašiai)
Gyvenamoji (įvairių socialinių grupių asmenims)	patalpos, skirtos gyventi įvairių socialinių grupių asmenims
II. NEGYVENAMOSIOS PATALPOS
Viešbučių	patalpos, skirtos trumpai apsistoti
Administracinė	patalpos, skirtos administraciniams tikslams
Prekybos	patalpos, skirtos didmeninei ir mažmeninei prekybai
Paslaugų	patalpos, skirtos paslaugoms, iš jų – buities, teikti
Maitinimo	patalpos, skirtos žmonėms maitinti
Transporto	patalpos, skirtos transporto reikmėms, – susijusios su transportavimu
Garažų	patalpos, skirtos transporto priemonėms laikyti
Gamybos	gamybos patalpos
Sandėliavimo	patalpos, kurių tiesioginė paskirtis – ką nors sandėliuoti
Kultūros	patalpos, skirtos kultūros reikmėms
Mokslo	patalpos, skirtos švietimo, mokslo reikmėms
Gydymo	patalpos, skirtos gydymo reikmėms – jose teikiama medicinos pagalba, prižiūrimi sergantieji
Poilsio	patalpos, skirtos ilsėtis
Sporto	patalpos, skirtos sportuoti
Religinė	patalpos, skirtos religiniams tikslams
Specialioji	patalpos, skirtos specialiesiems tikslams
Kita (pagalbinio ūkio)	patalpos, skirtos pagalbiniam ūkiui (rūsiai, sandėliukai ir kiti)
Kita	kitos paskirties patalpos, kurių negalima priskirti prie jokių kitų šiame priede išvardytų patalpų

______________

Lietuvos Respublikos nekilnojamojo turto

kadastro nuostatų

3 priedas

PAGRINDINĖ TIKSLINĖ INŽINERINIŲ STATINIŲ NAUDOJIMO PASKIRTIS

Paskirtis	Paskirties paaiškinimas
I. TRANSPORTO INŽINERINIAI STATINIAI
Kelių	automobilių keliai, įskaitant estakadines ir paprastąsias sankryžas, mašinų stovėjimo aikšteles, elektros apšvietimo ir eismo reguliavimo įrenginius, apsauginius ir užtveriamuosius statinius, kitus kelių įrenginius
Kelių (gatvių)	gatvės, šaligatviai, takai, įskaitant stovėjimo aikšteles, sankryžas ir estakadines sankryžas, aplinkkelius ir žiedus, elektros apšvietimo ir eismo reguliavimo įrenginius, apsauginius ir užtveriamuosius statinius, kitus gatvių įrenginius
Geležinkelių	geležinkelių linijos, įskaitant geležinkelio punktus, geležinkelio pervažas, atsarginius kelius ir panašias linijas, platformas, signalines ir dispečerines stotis, apsauginius ir užtveriamuosius statinius, kitus geležinkelių įrenginius
Oro uostų	oro uostų pakilimo ir nusileidimo takai, įskaitant lėktuvų stovėjimo aikšteles, elektros apšvietimo, signalizavimo įrenginius ir kitus oro uostų įrenginius
Vandens uostų	jūrų ar upių uostų krantinės, dokai, prieplaukų statiniai, molai, užtveriamosios dambos ir šalivagės
Kitų transporto statinių	tiltai, viadukai, estakados, pėsčiųjų tiltai, tuneliai ir kita
II. INŽINERINIAI TINKLAI
Naftos tinklų	magistraliniai ir skirstomieji naftos tinklų vamzdynai, perpumpavimo stotys, kuro pilstymo stotys, katodinės apsaugos stotys, rezervuarai ir kita
Dujų tinklų	magistraliniai ir skirstomieji dujų tinklų vamzdynai, skirstymo stotys, kompresorinės, dujų reguliavimo punktai, katodinės apsaugos stotys, rezervuarai ir kita
Vandentiekio tinklų	vamzdynai šaltam ir karštam vandeniui tiekti, siurblinės, filtravimo stotys, chloratorinės, arteziniai šuliniai, hidrantai, rezervuarai, vandentiekio bokštai, fontanai, vandenvietės įrenginiai ir kita
Šilumos tinklų	vamzdynai šilumai tiekti, boilerinės ir kita
Nuotekų tinklų	nuotekų kanalizacijos vamzdynai, lietaus kanalizacijos kolektoriai, kanalizacijos šuliniai, vandens valymo statiniai, kanalizacijos siurbimo stotys ir kita
Elektros tinklų	antžeminės ir požeminės aukštos, žemos įtampos elektros energijos skirstymo linijos, transformatorių pastotės atramos ir kita
Ryšių (telekomunikacijų) tinklų	aukšto ir žemo dažnio ryšių ir šviesolaidžio kabelių linijos, radijo ir televizijos perdavimo linijos, perdavimo bokštai, radijo ryšio statiniai, ryšio retransliatoriai, atramos ir kita
Kitų inžinerinių tinklų	kiti neišvardyti tinklai
III. KITI STATINIAI
Hidrotechniniai statiniai	dambos ir kitos panašios vandenį laikančios konstrukcijos sulaikyti vandeniui, naudojamam visų tipų hidroelektrinėse, užtvankos, krantų apsaugos statiniai ir kita
Sporto	sporto aikštynai, naudojami žaidimams atvirame ore (futbolui, krepšiniui, beisbolui, regbiui, vandens sportui, taip pat mašinų, dviračių ar arklių lenktynių keliai ir kita)
Kiti statiniai	fortai, bunkeriai, šaudyklos, poligonai, valstybės sienos apsaugos objektai ir kita, kiti neišvardyti statiniai ir įrenginiai

______________

Lietuvos Respublikos nekilnojamojo turto

kadastro nuostatų

4 priedas

ŽEMĖS KADASTRO STATISTIKOS DUOMENŲ RODIKLIAI

I. ŽEMĖS SKLYPAI, PLOTAI IR JŲ NAUDMENOS

1. Žemės savininkų skaičius.

2. Žemės sklypų skaičius.

3. Bendras žemės plotas.

4. Žemės ūkio naudmenos:

4.1. ariamoji žemė;

4.2. sodai;

4.3. pievos ir natūralios ganyklos.

5. Miškai.

6. Keliai.

7. Užstatyta teritorija.

8. Vandenys.

9. Kita žemė:

9.1. medžių, krūmų želdiniai;

9.2. pelkės;

9.3. pažeista žemė;

9.4. nenaudojama žemė.

10. Nusausinta žemė.

11. Drėkinama žemė.

II. ŽEMĖS NAUDOJIMAS

12. Privačios žemės savininkų ir valstybinės žemės naudotojų skaičius.

13. Žemės ūkio paskirties žemė:

13.1. privati žemė:

13.1.1. ūkininkų ūkių naudojama žemė;

13.1.2. kita žemės ūkio veiklai naudojama žemė;

13.1.3. sodininkų bendrijų narių žemė;

13.2. valstybinė žemė:

13.2.1. gyventojų asmeninio ūkio žemė;

13.2.2. ūkininkų ūkių nuomojama žemė;

13.2.3. kitų fizinių asmenų nuomojama žemė;

13.2.4. valstybės įmonių, mokslo ir mokymo įstaigų naudojama žemė;

13.2.5. žemės ūkio įmonių (bendrovių, bendrijų) nuomojama žemė;

13.2.6. kitų juridinių asmenų nuomojama žemė;

13.2.7. sodininkų bendrijų ir jų narių naudojama žemė;

13.2.8. nesuteikta naudotis ir neišnuomota žemė.

14. Miškų ūkio paskirties žemė:

14.1. privati žemė;

14.2. valstybinė žemė:

14.2.1. miškų urėdijų valdoma žemė;

14.2.2. nacionalinių parkų valdoma žemė;

14.2.3. kitų juridinių ir fizinių asmenų valdoma arba naudojama žemė.

15. Konservacinės paskirties žemė:

15.1. valstybinių rezervatų ir valstybinių parkų rezervatų žemė;

15.2. kita konservacinės paskirties žemė.

16. Kitos paskirties žemė:

16.1. privati žemė:

16.1.1. namų valdų žemės sklypai;

16.1.2. kitokiai veiklai naudojama žemė;

16.2. valstybinė žemė:

16.2.1. namų valdų žemės sklypai;

16.2.2. kitokiai veiklai naudojama žemė.

17. Valstybinio vandenų fondo žemė.

18. Laisvos valstybinės žemės fondas.

______________